
A zárttéri vadgazdálkodás lehetséges szerepe a vidékfejlesztésben

Tudományos munkám témájául a zárttéri vadgazdálkodás vidékfejlesztésben betöltött szerepének és a jövőben betöltendő lehetséges szerepének vizsgálatát választottam. Választásom egyrészt azért esett erre a témára, mert idáig kevés kutatási tevékenység keretében foglalkoztak ezzel. Másrészt véleményem szerint a zárttéri vadgazdálkodás, mint a vadgazdálkodás egyik rohamosan fejlődő területe, jelentős mértékben hozzájárulhat a vidéki térségek fejlesztéséhez, a vidéki foglalkoztatási viszonyok javításához, a jövedelemszerzési lehetőségek bővítéséhez, a versenyképes élelmiszeripari termékek előállításához, a turisztikai potenciál erősítéséhez.
Vizsgálataimat a Borsod-Abaúj-Zemplén megyében található Megyaszó településen és annak külterületén fekvő vadászterületen végeztem. Célom, hogy választ kapjak az alábbi kérdésekre:
Milyen módon járulhat hozzá a zárttéri vadgazdálkodás a vizsgált településen élők életkörülményeinek javításához?Milyen szerepe lehet a zárttéri vadgazdálkodásnak a helyi gazdaságfejlesztésben?Hogyan járulhat hozzá a zárttéri vadgazdálkodás a helyi foglalkoztatási lehetőségek bővítéséhez, a turisztikai potenciál erősítéséhez?A vizsgált területen mely vadfajok zárttéri tartására, hasznosítására van igény és miért?
A vizsgálatok során a településsel és a területén folytatott vadgazdálkodással kapcsolatos helyzetfeltárásra, valamint kérdőívezés és egyéni interjúkészítés formájában megvalósított társadalomtudományi kutatásra került sor. A kérdőíves vizsgálatok során szerzett adatok feldolgozása az SPSS 15.0 adatelemzési rendszer segítségével történt, amelynek során kereszttábla-elemzést és varianciaelemzést is készítettem. A helyzetfeltárás és a kérdőíves vizsgálat során kapott eredmények felhasználásával SWOT-analízist állítottam össze.
A kapott eredmények alapján megállapítható, hogy a vizsgált területen a zárttéri apróvad-gazdálkodásnak a jövőben szerepe lehet a fogoly visszatelepítésében, a fácán állománynagyságának növelésében. A zárttéri nagyvad-gazdálkodás összekapcsolható a helyi, minőségi élelmiszertermeléssel, a vadkár csökkentésével, a műveletlen mező- és erdőgazdasági területek termelésbe vonásával és hozzájárul a vadfauna bővítéséhez is. A zárttéri vadgazdálkodás keretében bővíthető a turisztikai vonzerőleltár, a vendégkör, az alacsonyabb iskolai végzettségű helyi lakosság is munkalehetőséghez juttatható.



